b"\n_START_ARTICLE_\nDunfermline\n_START_SECTION_\nHistorie\n_START_PARAGRAPH_\nDunfermlines historie strekker seg tilbake til den f\xc3\xb8rhistoriske tid hvor culdee'ene hadde en bosetning her. Navnet kommer fra g\xc3\xa6liske D\xc3\xb9n Ph\xc3\xa0rlain som kan bety \xc2\xabBorgen til Partholan\xc2\xbb eller \xc2\xabBorgen ved krokete dalen\xc2\xbb. Det er ikke kjent hvem den mytiske skikkelsen Partholan var, men det finnes tapte fortellinger om en helt med dette navn, stundom referert til \xc2\xabden keltiske Atlas\xc2\xbb. Det er ogs\xc3\xa5 basisen for etternavnet \xc2\xabMacFarlane\xc2\xbb fra \xc2\xabMacPh\xc3\xa0rlain\xc2\xbb._NEWLINE_Dunfermline er en av de eldste botsetninger i Skottland. Foruten det gamle klosteret er det ogs\xc3\xa5 spor av en bronse- og jernalderbebyggelse. Byen var Skottlands hovedstad i mer enn 500 \xc3\xa5r._NEWLINE_Byens \xc3\xb8kende ber\xc3\xb8mmelse og framgang dateres til tiden fra ekteskapet mellom Malcolm Canmore og hans dronning Margaret som ble holdt i byen i 1070. Kongen levde her i en t\xc3\xa5rnborg p\xc3\xa5 en h\xc3\xb8yde som var dekket av dalen p\xc3\xa5 tre sider. Et fragment av denne borgen kan fortsatt ses i Pittencrieff Park, litt vest for palasset som ble bygget senere._NEWLINE_P\xc3\xa5 henstilling fra dronning Margaret (den senere Sankt Margaret) i 1075 ble fundamentet for et byggingen av et benediktinerbygg reist og som ble oppgradert til et kloster av David I av Skottland (se Dunfermline Abbey). Robert Bruce ga byen sitt rettighetsbrev for burgh-status i 1322, som ble bekreftet av kong Jakob I av Skottland i 1588.\n_START_SECTION_\nIndustri\n_START_PARAGRAPH_\nP\xc3\xa5 1700-tallet skrev den engelske forfatteren Daniel Defoe at byen viste \xc2\xabden komplette perfeksjonen av forfall\xc2\xbb, men den fikk igjen framgang. Det ble etablert en lint\xc3\xb8yindustri og veving av tekstiler ble introdusert i 1718 av James Blake som hadde l\xc3\xa6rt prosessen i Drumsheugh i n\xc3\xa6rheten av Edinburgh. P\xc3\xa5 denne tiden var prosessen en industrihemmelighet, og det sies at James Blake fikk lurt seg inn ved \xc3\xa5 spille idiot, og etter 1718 ble handelen med lint\xc3\xb8y \xc3\xb8kt i store byks, men ogs\xc3\xa5 p\xc3\xa5 grunn av kvaliteten og formgivingen til byens fabrikanter._NEWLINE_Annen industri som har bidratt til byens framgang er farging og bleking, messing- og jernindustri, maskinkonstruksjon, bryggeri og destillering, konfeksjon, reip- og tauproduksjon, produksjon av s\xc3\xa5pe og talglys.\n_START_SECTION_\nBygninger\n_START_PARAGRAPH_\nDagens kloster er dominert av en sognekirke som b\xc3\xa6rer navnet \xc2\xabKong Robert The Bruce\xc2\xbb rundt dets sentrale t\xc3\xa5rn. Skottlands store helt er begravd under klosteret, skj\xc3\xb8nt hans hjerte ligger i Melrose i sydlige Skottland. Da sognekirken ble bygget i 1821 ble kongens kiste bygget inn under prekestolen. Hans endelige hvilested er n\xc3\xa5 markert med en spektakul\xc3\xa6r messingtavle._NEWLINE_Foruten New Abbey-kirken finnes United Free-kirken i Queen Anne Street, som ble grunnlagt av Ralph Erskine, og Gillespie-kirken, navngitt etter Thomas Gillespie (1708\xe2\x80\x931774), en annen leder av bevegelsen for \xc3\xa5 l\xc3\xb8srive kirken fra staten. Erskine er \xc3\xa6ret med en statue foran hans egen kirke og en sarkofag over graven hans p\xc3\xa5 klosterets kirkeg\xc3\xa5rd. Gillespie er \xc3\xa6ret med en minnetavle i marmor p\xc3\xa5 veggen over hans hvilested inne i klosteret._NEWLINE_Bystyrets bygning, i blanding av skotsk herskap og fransk gotisk stil, har byster av flere skotske overhoder, en byste av Robert Burns og Noel Patons maleri av Spirit of Religion.\n_START_SECTION_\nKjente personer\n_START_PARAGRAPH_\nKongene David II av Skottland og Jakob I av Skottland ble begge f\xc3\xb8dt her. Flere andre betydningsfulle navn har ogs\xc3\xa5 tilknytning til Dunfermline; poeten Robert Henryson (1430\xe2\x80\x931506) var l\xc3\xa6rer i byen; kirkehistorikeren John Row (1568\xe2\x80\x931646) levde i Carnock, 5 km \xc3\xb8st for sentrum; og David Fergusson (d\xc3\xb8d 1598), som utga den f\xc3\xb8rste samlingen av skotske ordtak (ikke utgitt f\xc3\xb8r 1641), var prest for sognet; poeten Robert Gilfillan (1798\xe2\x80\x931850); og Sir Joseph Noel Paton (1821\xe2\x80\x931901) var maler og poet, og hans far var designer for tekstilindustrien, de var alle f\xc3\xb8dt i Dunfermline._NEWLINE_Av dagens kjente er Ian Anderson, fra rockegruppen Jethro Tull, f\xc3\xb8dt her den 10. august 1947, og det samme med forfatteren Iain Banks den 16. februar 1954._NEWLINE_Andrew Carnegie (1835\xe2\x80\x931919) er den mest feirede av byens s\xc3\xb8nner ettersom han er stedets st\xc3\xb8rste bidragsyter. Han ga sitt f\xc3\xb8dested et bibliotek og offentlig bad, og i 1903 omr\xc3\xa5dene Pittencrieff Park og Glen, rike i historiske assosiasjoner s\xc3\xa5 vel som i rike naturomr\xc3\xa5der. Han ga ogs\xc3\xa5 obligasjoner tilsvarende en \xc3\xa5rlig sum p\xc3\xa5 25 000 pund i en stiftelse for parkens vedlikehold, st\xc3\xb8tte for teaterproduksjoener, st\xc3\xb8tte for periodiske utstillinger av kunst, og selv om New Yorks Carnegie Hall er mer kjent, har Dunfermline sin egen.\n_START_SECTION_\nSport\n_START_PARAGRAPH_\nDunfermline har et profesjonelt fotballag, Dunfermline Athletic, som spiller i nest \xc3\xb8verste divisjon. Klubben holder til p\xc3\xa5 East End Park i Halbeath Road og har kallenavnet \xc2\xabThe Pars\xc2\xbb. Klubben vant den skotske cupen i 1961 og 1968 og kvalifiserte seg dermed for Cupvinnercupen.\n_START_SECTION_\nKultur\n_START_PARAGRAPH_\nDunfermlines best kjente musikkeksport er punkebandet The Skids som hadde en viss ber\xc3\xb8mmelse p\xc3\xa5 slutten av 1970-tallet. En av deres album hadde tittelen \xc2\xabDunfermline\xc2\xbb og deres st\xc3\xb8rste hit, \xc2\xabInto the Valley\xc2\xbb er fortsatt sunget av lokale fotballfans._NEWLINE_En annen kjent rockegruppe fra stedet er Nazareth, som hadde en viss suksess i l\xc3\xb8pet av 1970-tallet, deres st\xc3\xb8rste hit var \xc2\xabLove Hurts\xc2\xbb. Nazareth har fortsatt tilhengere og bandet turnerer enn\xc3\xa5._NEWLINE_Dunfermline er ogs\xc3\xa5 hjemstedet for gruppene Big Country og Summerisle og som f\xc3\xb8destedet for sangeren og skuespilleren Barbara Dickson."